ועדת הפנים והגנת הסביבה, כנסת 19, פרוטוקול מספר 97, 2013-10-14 12:40

מירי רגב: שלום לכולם, אנחנו בשידור, אז לכל הצופים שהצטרפו אלינו לערוץ הכנסת, אני פותחת בשמחה את מושב החורף של הכנסת, בהתרגשות גדולה, פעמיים: משום שבתי התגייסה הבוקר לצה"ל, ומשום שחזרנו למושב.

מירי רגב: חלק ראשון של הדיון התקיים.

מירי רגב: פתחנו את הדיון בעדכונים ממשרד הפנים ומנציגי היועץ המשפטי לממשלה בעניין הנגזרת של החלטת בג"ץ.

מירי רגב: על-פי החלטת בג"ץ אנחנו צריכים לפעול עד 15 בדצמבר ועד אז תגיע הצעת חוק שתאפשר לנו, מצד אחד, להגן על המסתננים, מצד שני, להגן על אוכלוסיית תל-אביב, ומצד שלישי, לעבור את המסננת של בג"ץ.

מירי רגב: אני מציעה גם למשטרת ישראל להציג את כל ההיבטים שלה לטובת החוק הזה.

מירי רגב: אנחנו מכירים את סוגיית "הדלת המסתובבת", אותם מהגרי עבודה שנתפסים ויושבים במעצר ואחרי שהם משתחררים אי אפשר אחר-כך להשיג אותם, כדי לתת בעצם מענה גם למשטרת ישראל לפעול כראוי בחוק הזה.

מירי רגב: אני מבקשת גם מהיועץ המשפטי של הוועדה, תומר רוזנר, להביא את ההיבטים שלנו אל תוך החוק ולהבין את החוק לפני שהוא מגיע אלינו, ואת כל הסוגיות של מתקן פתוח, מתקן סגור.

מירי רגב: בכל זה עוד נדון בנפרד.

מירי רגב: הדיון היום יחולק לשניים.

מירי רגב: החלק הראשון יעסוק בסוגיית הפיכת דרום תל-אביב לפרויקט שיקום שכונות.

מירי רגב: החלק השני יעסוק, לראשונה בכנסת ידבר עו"ד אבי חימי, יושב-ראש הוועדה המייעצת לשר הפנים לענייני פליטים.

מירי רגב: הוא ידווח על כל סוגיית הפליטים – מי הוא פליט, איך מוגדר פליט.

מירי רגב: על זה נדבר בהמשך.

מירי רגב: אני מודה למנכ"ל משרד הבינוי והשיכון, מר שלמה בן אליהו, שהגיע לכאן לדיון, לנציג משרד האוצר, לנציגי עיריית תל-אביב.

מירי רגב: חבל לי שרון חולדאי לא הגיע לפה.

מירי רגב: האם הוא מעביר מסר באמצעות העניין הזה?

מירי רגב: אני לא יודעת, אבל נכון שהוא יהיה פה, בוודאי שבוע לפני הבחירות, כדי להסביר את החשיבות שהוא רואה בהפיכת דרום תל-אביב לפרויקט שיקום שכונות.

מירי רגב: אין זה סוד שתושבי דרום תל-אביב- - -

תמר זנדברג: ממשלת נתניהו שקיצצה את שיקום השכונות עכשיו מחזירה אותו?

תמר זנדברג: יפה.

מירי רגב: ממשלת נתניהו אולי קיצצה, אבל מי שייסד את פרויקט שיקום שכונות זה בגין, את יודעת, לא מרצ.

תמר זנדברג: נכון, ואחרי זה השארתם את העבודה למרצ לנסות להציל משהו מפרויקט שיקום שכונות.

תמר זנדברג: כל הכבוד, אנחנו מוחאים כפיים, רק חבל על הקיצוץ במשך 10 שנים.

מירי רגב: את רשומה לזכות דיבור, את ודוד צור הראשונים מכיוון שטרם הספקתם לדבר בדיון הקודם.

מירי רגב: אני מבקשת שיפתח את הדיון ממלא מקום ראש עיריית תל-אביב, מר ארנון גלעדי, ידידי, שיציג איך אתם רואים את שיפור ושיקום שכונות דרום תל-אביב.

מירי רגב: אין ברירה, תייצג גם את ראש העירייה שלך, שחשבתי שנכון שיהיה פה, מזמן לא ראינו אותו.

<ארנון גלעדי: זה לא בלית ברירה.

<ארנון גלעדי: אני מתואם עם ראש העירייה.

<ארנון גלעדי: הכללת השכונות האלה במסגרת חידוש שיקום שכונות בדרום תל-אביב מתואמת עם ראש העירייה ועל-פי סיכום בינינו.

<ארנון גלעדי: אין זה סוד ששכונות דרום תל-אביב, במיוחד שכונת התקווה, שכונת שפירא ואזור נווה שאנן- - -

<חנניה שרעבי-שוקר: נווה שאנן היא גם שכונה.

מירי רגב: סליחה, שלום גם לך, ברוכים הבאים לכנסת.

מירי רגב: אשמח אם תירשם לזכות דיבור ותדבר ברשות.

מירי רגב: תמתין בסבלנות, תודה.

<ארנון גלעדי: חזרנו בהם שנות דור אחורה.

<ארנון גלעדי: בשנת 1977 הוכרז פרויקט שיקום שכונות הראשון בישראל על-ידי ראש הממשלה מנחם בגין ז"ל, אז שכונת התקווה הוכללה במסגרת שיקום שכונות.

<ארנון גלעדי: בשנת 1990 ומשהו שכונת שפירא הוכללה במסגרת שיקום שכונות, כולל שכונת נווה שאנן ואזור נווה שאנן.

<ארנון גלעדי: הושקעו עשרות מיליארדי שקלים, הן בתחום הפיזי והן בתחום החברתי, כדי להעלות את השכונות הללו ולהשוות אותן לרמה נאותה של השכונות הסובבות אותן באזור דרום תל-אביב ובאזורי תל-אביב.

<ארנון גלעדי: אני, כמנכ"ל "חלמיש" לשעבר וכממונה על שיקום שכונות לשעבר, טיפלתי בנושאים הללו ברמה היום-יומית.

<ארנון גלעדי: אני אומר לך שכל מה שהשגנו בעמל רב וביזע, בהרבה מאוד מאמצים ובהרבה מאוד תקציבים – חזרנו אחורה שנות דור, כפי שאמרתי, אם זה בשיקום התשתיות הפיזיות באזור שכונת התקווה, באזור נווה שאנן ובאזור שכונת שפירא.

<ארנון גלעדי: למרות השקעות רבות בתשתיות פיזיות: החלפת כבישים, צנרות ביוב וכל הדברים הללו, לאור הכניסה המרובה והמשמעותית של המסתננים – אני קורא להם מסתננים ולא מהגרי עבודה, הם קודם כול הסתננו למדינת ישראל, נקודה, ולכן זאת ההגדרה שלהם.

<ארנון גלעדי: אני לא יודע איך בית-המשפט או הבג"ץ מגדיר את זה, אבל מי שחדר למדינת ישראל באופן לא חוקי הוא מסתנן.

תמר זנדברג: סליחה, ארנון גלעדי, בגלל המסתננים שכונת הארגזים עולה על גדותיה ומוצפת בכל חורף?

תמר זנדברג: באמת, אתה מכיר את המציאות, חבל לי.

תמר זנדברג: דווקא אתה מכיר את המציאות יותר טוב מכולם.

<ארנון גלעדי: הייתי שמח אילו הנציג שלכם לראשות העיר היה נמצא פה ומגן על הדברים האלה, אבל בואי תני לי לדבר.

תמר זנדברג: הייתי שמחה אם מי שאחראי על המדיניות הזאת היה נמצא כאן ומציג את הדברים ולא שולח אותך בתור מגן.

<ארנון גלעדי: אף אחד לא שולח אותי.

מירי רגב: אני מבינה שאת חותמת על הכול במרצ.

תמר זנדברג: אני לפחות אומרת את האמת.

<ארנון גלעדי: אנחנו אומרים רק את האמת ואנחנו לא משחקים במשחקים.

<ארנון גלעדי: הייתי שמח אילו הנציג שלכם היה מגיע לפה ותומך בנושא הזה.

תמר זנדברג: מה זה קשור?

תמר זנדברג: כשניצן הורוביץ ייבחר לראשות עיריית תל-אביב הוא יוביל מדיניות הרבה יותר טובה מזו שהיתה ב-15 השנים הקודמות.

תמר זנדברג: דרך אגב, ממשלת נתניהו היא שקיצצה את שיקום השכונות.

מירי רגב: לא אתן לך רשות דיבור, אני מעבירה אותך לסוף.

<ארנון גלעדי: הנה, ניצן הורוביץ הגיע.

<ארנון גלעדי: השכונות הללו קלטו בין 50-70 אלף תושבים, בשכונות שהתשתיות בהן היו משופרות, שהתשתיות בהן למעשה שוקמו על-ידי חברת "חלמיש".

<ארנון גלעדי: אנחנו עדים ורואים שלמעשה התשתיות הפיזיות הידרדרו וחזרנו שנות דור אחורה.

<ארנון גלעדי: התשתיות החברתיות – אם במערכת החינוך נכנסים כ-3,000 תלמידים, לרשות המקומית אין יכולת, כאשר הממשלה מנגד לא נותנת השקעה ולו של שקל, לשלב אותם בצורה נאותה היות והם מעמיסים.

<ארנון גלעדי: תארי לך שילד אחד שמגיע מאריתריאה יושב בכיתה עם 30 או 40 תלמידים, כאשר המורה צריכה לתת לו חינוך והיא לא יכולה לתת לו את מה שהוא צריך לקבל.

<ארנון גלעדי: הוא נמצא למעשה כעב"מ בתוך הכיתה ולאחר מכן צריך להתחיל לטפל ולסייע לו ככל האפשר.

<ארנון גלעדי: אנחנו צריכים לקלוט אותם בתוכנו לפחות ברמה האנושית.

<ארנון גלעדי: זה מקשה על מי?

<ארנון גלעדי: על אוכלוסיות התלמידים שלנו שנמצאות בתוך הכיתות האלה, שהם לא יכולים להתקדם בקצב הראוי ובדרישות שמשרד החינוך מעמיד.

<ארנון גלעדי: לצורך כך אנחנו לא מקבלים תקציב ולו של שקל אחד.

<ארנון גלעדי: אם זה מערכות הבריאות, שבאזור דרום תל-אביב קורסות.

<ארנון גלעדי: אני חבר בקופת-חולים "נטקה" בשכונת התקווה ואני אומר לך שכאשר אני בא לשם ביום-יום עשרות מסתננים מקבלים שם טיפול.

<ארנון גלעדי: על חשבון מי?

<ארנון גלעדי: המערכת קורסת שם, הרופאים לא מצליחים לטפל בצורה נאותה בתושבים שחברים בקופת-החולים.

<ארנון גלעדי: ואם זה במערכת הרווחה – מערכת הרווחה שלנו קורסת.

<ארנון גלעדי: עובדים סוציאליים לא הוספו, תקנים נוספים לא ניתנו על-ידי המדינה.

<ארנון גלעדי: בסופו של דבר, כל הדברים האלה לא רק מעמיסים עלינו בצורה משמעותית, אלא למעשה גורמים לנו להרגיש דחוקים, כפי שנאמר בישיבה הקודמת כאשר הצגנו את הנושא, ואני לא רוצה להיות בומבסטי, הדברים האלה הולכים ומידרדרים, הולכים ומידרדרים.

<ארנון גלעדי: לפני מספר חודשים פניתי לראש הממשלה בדרישה, על-פי עצה, ביחד עם ראש העירייה, להכליל ולהחזיר בחזרה את פרויקט שיקום שכונות.

<ארנון גלעדי: לפני כ-5 או כ-8 שנים הושעה פרויקט שיקום השכונות הפיזי והחברתי בעיר תל-אביב-יפו היות והממשלה החליטה שתל-אביב היא עיר חזקה דיה והיא לא צריכה להיכלל במסגרת שיקום שכונות, למרות שכל שכונה אצלנו למעשה היא כמו עיר ואם בישראל.

<ארנון גלעדי: אם תיקחי את כפר שלם או את שכונת התקווה, מספר התושבים בהן לא קטן מאשר מספר תושבי ירוחם או דימונה או מקום אחר, אבל הממשלה החליטה שהיות והשכונות הללו נמצאות בפריפריה התל-אביבית הן לא זכאיות לקבל שיקום שכונות.

<ארנון גלעדי: אני חושב שמן הצדק ומן הדין להחזיר באופן מיידי את שיקום השכונות בחזרה לשכונות דרום תל-אביב שציינתי פה.

<ארנון גלעדי: זה יכול לשפר במעט את התחושה, אבל בכל אופן לשפר את הדברים האמיתיים שיש צורך להציב אותם במערכת העירונית.

מירי רגב: תודה רבה.

מירי רגב: אני מבקשת כרגע לשמוע התייחסות של מנכ"ל משרד הבינוי והשיכון, לאחר מכן של משרד האוצר ואז ראשונת הדוברים תהיה חברת הכנסת תמר זנדברג ואחריה חבר הכנסת דוד צור.

<שלמה בן אליהו: צהרים טובים.

<שלמה בן אליהו: אכן שכונות תל-אביב יצאו מפרויקט שיקום שכונות על-פי החלטת הממשלה, בהשעיה, כלומר לא הוצאו סופית אלא הוצאו בהשעיה ובאמת הן לא מטופלות על-ידינו מהסיבות שהממשלה החליטה עליהן.

<שלמה בן אליהו: לקראת שנת 2014 בדעתנו לעשות מתכונת שונה של שיקום שכונות.

<שלמה בן אליהו: שיקום השכונות שהיה עד היום, בואו נגיד כך, נתן קצת צבע לשיקום שכונות, שיפר תשתיות, עשה חיזוק מסוים, אבל לא ראינו בזה הצלחה גדולה מאוד.

<שלמה בן אליהו: בתקציבים שיש היום לא נוכל לחזור לפרויקט שיקום שכונות במובנו הקלאסי.

מירי רגב: מה זה אומר "בתקציבים שיש היום"?

מירי רגב: התקציבים קטנו, מן הסתם.

<שלמה בן אליהו: התקציבים קטנו ולכן לא ניתן להפעיל שיקום שכונות.

<שלמה בן אליהו: כפי שהוא אמר כאן- - -

מירי רגב: הכסף הלך ל"טבע", אז איך ילך לשיקום שכונות?

מירי רגב: מישהו צריך לקבל את הכסף, "טבע".

<שלמה בן אליהו: אני רוצה להגיד בהגדרה, כאשר אומרים "שיקום שכונות" – יש ישובים שלמים שנקראים "שכונה".

<שלמה בן אליהו: הביטוי "שיקום שכונות" הוא מונח בתוך משרד הבינוי והשיכון, אבל יש ישובים שלמים שמוגדרים כישוב שצריך שיקום והוא נמצא במסגרת שיקום שכונות.

<שלמה בן אליהו: עם התקציבים שיש היום לא ניתן לבצע את שיקום השכונות הקלאסי.

<שלמה בן אליהו: מה שאנחנו כן עושים, הגענו להסדר עם משרד האוצר, עדיין לא סופי אבל המתכונת בנויה, שאנחנו מאגמים תקציבים מתקציבים אחרים, ועם תקציבים נוספים של משרד האוצר.

מירי רגב: של דיור ציבורי, לדוגמה?

<שלמה בן אליהו: ללכת בפרויקטים של שיקום שכונות ולעשות שם בעיקר את תמ"א 38.

<ארנון גלעדי: אתה מדבר על דברים בלי להיות מודע למצב.

<ארנון גלעדי: זה מצב שאתם רוצים לבדוק.

<ארנון גלעדי: יש משבר.

<ארנון גלעדי: אתה לא מבין מה קורה שם?

<ארנון גלעדי: זה לא לעשות תמ"א 38.

<ארנון גלעדי: זה להיכנס אל תוך החינוך, להוציא את הילדים מן הכיתות.

<ארנון גלעדי: מה אתה מדבר על איזה דבר תיאורטי?

<שלמה בן אליהו: אני חושב שבצעקות לא בונים שום דבר, אז תן לי לדבר.

<שלמה בן אליהו: לא ראינו ברכה גדולה, גם לא מצד עיריית תל-אביב, בעזרה משיקום שכונות, אם אתה רוצה באמת להבין, לכן באמת יש מקומות שבהם אנחנו לא עושים שיקום שכונות.

<שלמה בן אליהו: נעשה שיקום שכונות במובן החדש, בעצם דרך תמ"א 38.

<שלמה בן אליהו: תמ"א 38 היא כלכלית בעיקר בתל-אביב, היא לא כלכלית בירוחם, לכן כאשר נעשה את הדברים האלה לא נחזור למצב שנצבע בתים מבחוץ.

<ארנון גלעדי: אני מדבר אתך על חינוך, על רווחה, על בריאות ואתה מדבר אתי על שיפוץ בתים.

<שלמה בן אליהו: אז אתה מדבר אתי בשיח של שיכורים כי אני מדבר כרגע על שיקום שכונות פיזי ואתה מדבר על שיקום חברתי.

<ארנון גלעדי: גם וגם.

<שלמה בן אליהו: אני מדבר כעת על שיקום שכונות פיזי.

<שלמה בן אליהו: בשיקום שכונות פיזי אנחנו לא נצבע את הבתים פעם שנייה מבחוץ.

<שלמה בן אליהו: אנחנו נלך לשיקום שכונות במובן האמיתי, של שיפוץ הבניין.

<שלמה בן אליהו: כאשר יש תוספת דירות שיקום הבניין כולל גם שיקום של חדר המדרגות, גם מעלית, גם נותנים במקרים מסוימים ממ"דים ומכניסים אוכלוסייה חדשה אל תוך השכונות האלה.

מירי רגב: מצוין.

מירי רגב: נדבר על שיקום שכונות, על הכספים ועל דיור ציבורי ועל השכרה, שעושים כאן איזה מין מיש-מש אחד גדול ואין שום קשר בין אף אחד.

מירי רגב: השכרה צריך לתת כי אנשים רוצים לשכור דירות ולא לקנות דירות ואין להם איך לשכור דירות במחירים החזיריים שיש היום.

מירי רגב: דיור ציבורי זה דיור לאנשים חלשים, ושיקום שכונות זה שיקום שכונות.

מירי רגב: אבל היום באת להתייחס לסוגיה אחת ספציפית – שיקום שכונות בדרום תל-אביב לאור המשבר הקיים בדרום תל-אביב.

מירי רגב: התשתיות בדרום תל-אביב לא נבנו לתוספת של בין 50-100 אלף איש.

מירי רגב: תשתיות זה אומר ביוב, חשמל, מים.

מירי רגב: אתה מסתובב ברחובות ורואה מה קורה שם.

מירי רגב: אתה אומר: שיקום שכונות.

מירי רגב: עזוב, נדבר על זה.

מירי רגב: אתה אומר: היום יש מצב מצוקה במדינת ישראל, יש מהגרי עבודה ומסתננים.

מירי רגב: איך שר הבינוי והשיכון, שאני מתארת לעצמי שלא ישן בלילה בגלל שיש אנשים שלא ישנים כפי שצריך בלילה והוא ער כל הזמן כדי למצוא דיור לכל צעיר ולכל אדם שאין לו דיור במדינת ישראל, ועל זה נשמע ממנו בדיון אחר, איך שר הבינוי והשיכון מתכוון לטפל בדרום תל-אביב כפרויקט ייחודי מיידי, לא קשור כרגע לתמ"א 38, כדי לשפר תשתיות באופן מיידי לפני שיהיה שם אסון?

מירי רגב: כאשר יהיה אסון כולם יקפצו לשם ויגידו: חלק מתמ"א 38.

מירי רגב: בוא תסביר לי אילו תקציבים יוקצו, האם דיברתם עם משרד האוצר, האם הבעיה נמצאת על שולחנכם.

מירי רגב: אני יודעת טוב מאוד שגם אם יש לכם כוונה טובה הבעיה נמצאת במשרד האוצר, אצל יושב-ראש קבינט הדיור הלאומי יאיר לפיד שבוודאי רוצה לסייע לסוגיית השיקום.

יפעת קריב: ברור שהוא רוצה לסייע.

מירי רגב: תיכף נדבר עליו, על יושב-ראש קבינט הדיור הלאומי, כאשר בתוך הדיור הלאומי נכללים גם דיור ציבורי, גם דיור להשכרה וגם דיור בר-השגה, מן הסתם, אבל על זה נדבר תיכף, כאשר נשמע את הפרויקטור של משרד האוצר שיסביר לנו איך יאיר לפיד כיושב-ראש קבינט הדיור הלאומי מתעסק בשיקום שכונות.

מירי רגב: אין לך מה להוסיף?

מירי רגב: אז בבקשה, אשמח לשמוע את התייחסות נציג משרד האוצר לעניין הזה.

<אריאל יוצר: לא הבנתי את השאלה.

מירי רגב: השאלה היא כיצד אתה כנציגו של יאיר לפיד – כיצד שר האוצר שנלחם על- - -

<קריאה: אמרו שבאוצר יש את האינטליגנטים הכי גדולים.

<אריאל יוצר: אם תהיה שאלה פשוטה אענה עליה.

מירי רגב: השאלה הפשוטה היא כמה כסף הקציב שר האוצר, יושב-ראש הקבינט לנושא דיור לאומי, לטובת שיקום שכונות בדרום תל-אביב כבעיה לאומית של מאות ואלפי תושבים שנוספו לאזור הזה.

<אריאל יוצר: אני יודע לדבר על הנושא הספציפי שלשמו הגעתי, וזה אכן שיקום שכונות באופן כללי, ובפרט שיקום שכונות בדרום תל-אביב.

מירי רגב: יפה.

מירי רגב: אז בואו נדבר על ה"בפרט" – שיקום שכונות בדרום תל-אביב.

מירי רגב: על שיקום שכונות באופן כללי נדבר בהזדמנות אחרת.

<אריאל יוצר: בסדר גמור.

<אריאל יוצר: רק שתי מילים על ה"בכלל" כי זה יעזור לנו אחרי כן לדון על ה"בפרט".

<אריאל יוצר: יש לא מעט בעיות במודל של שיקום שכונות כללי.

<אריאל יוצר: מה שמבצעת היום הממשלה למעשה הוא תיקונים בחזית הבניין ושיפוצים כאלה ואחרים, שבהם אם אנחנו בוחנים את התועלת של ההשקעה הממשלתית בבניינים, בחידוש השפריץ של הבניין וכמה אנחנו אחרי זה מצליחים לעזור ולעודד את התושבים, אני חושב שהתועלת השולית של השקל בעניין הזה לא מיטבית.

<אריאל יוצר: ואכן, כפי שאמר מנכ"ל משרד הבינוי והשיכון, נעשית חשיבה ומתקיימים דיונים בינינו ובינם איך אנחנו משנים את המודל כדי שאכן יצליח להכניס שיפור משמעותי מבני ופרמננטי באיכות החיים של תושבי דרום תל-אביב.

<אריאל יוצר: אחד הכלים לעניין הזה הוא אכן הסבה או שינוי של מודל שיקום שכונות, מאותו שפריץ חזיתי שעליו דיברתי לחיזוק מבנים ותוספת זכויות באזור.

<אריאל יוצר: ההשפעה של הנושא הזה היא שאכן אנחנו לא עושים איזה דבר שאחרי שנתיים לא רואים שהיינו בו.

מירי רגב: את זה הבנתי.

תמר זנדברג: אתה נציג משרד האוצר, נכון?

תמר זנדברג: אז איפה הכסף?

מירי רגב: תסביר לי כרגע איך אתם מטפלים בשכונות דרום תל-אביב כפרויקט שיקום שכונות.

מירי רגב: עזוב אותי מתמ"א וכדומה.

<אריאל יוצר: זה הטיפול.

מירי רגב: מה הטיפול?

מירי רגב: לשים שפריץ על החזיתות?

<אריאל יוצר: אמרתי, זה לא הטיפול, לעשות שפריץ על הבניין זה לא הטיפול.

יעקב אשר: מה גודל ההשקעה?

יעקב אשר: מה התקציב היום?

<ארנון גלעדי: אדוני ראש העירייה לשעבר, אתה יודע שבאזור דרום תל-אביב וגם בבני-ברק תמ"א 38 לא ישימה כמעט.

<ארנון גלעדי: אף יזם לא ייכנס לדרום תל-אביב במתכונת של שתי קומות וחצי, גם אם תעמוד על הראש.

<ארנון גלעדי: גם אם תעמוד על הראש הם לא ייכנסו, לא בשכונת התקווה, לא בשכונת שפירא ולא במקומות אחרים.

<שלמה בן אליהו: אנחנו לא מדברים על- - -

יעקב אשר: אני שואל קודם מה התקציב של ההשקעה שאתה מדבר עליה.

<קריאה: 11 מיליון שקל לכל הארץ.

מירי רגב: סליחה, אתה מנהל את הדיון, חבר הכנסת יעקב אשר?

יעקב אשר: אני מנסה לעזור לך.

מירי רגב: אל תעזור לי, תודה.

מירי רגב: אריאל יוצר, בבקשה תסביר לי איך פרויקט שיקום שכונות הולך להתנהל בדרום תל-אביב.

יעקב אשר: גברתי היושבת-ראש, התקציב הוא 11 מיליון שקל לכל הארץ אז ממילא השאלה שלך הופכת להיות מיותרת.

יעקב אשר: זה בדיחה.

<אריאל יוצר: ההבדל בין פרויקט תמ"א 38 לשיקום שכונות במתכונתו הנוכחית, כפי שאמרתי, הוא, ראשית, שינוי אמיתי מבני באיכות הבניין ובאיכות הדירות של התושבים, ושנית, תוספת הזכויות מאפשרת תוספת של אוכלוסייה לדירות טובות יותר.

מירי רגב: את זה הבנתי.

מירי רגב: איך אתה מתייחס עכשיו ספציפית לדרום תל-אביב, לאוכלוסייה איכותית במקום?

<אריאל יוצר: זה בדרום תל-אביב.

תמר זנדברג: היא שואלת כמה כסף מוקצה לפרויקט שיקום שכונות בדרום תל-אביב.

יעקב אשר: 11 מיליון שקל מוקצים לכל הארץ.

תמר זנדברג: אתה נציג משרד האוצר, לא נציג משרד הרווחה ולא נציג משרד הבינוי והשיכון.

תמר זנדברג: כמה כסף יוקצה בשנת 2014 לשיקום שכונות בדרום תל-אביב?

תמר זנדברג: זה הכול.

<קריאה: גם לתמ"א 38 אין כסף.

<אריאל יוצר: מה לעשות, התשובה קצת יותר מורכבת.

<אריאל יוצר: אם רוצים לדעת כמה כסף יש היום אפשר לפתוח את תקציב המדינה ולראות.

<אריאל יוצר: אני מניח שהזמנתם אותי לכאן כדי לשמוע תשובה קצת יותר מעמיקה.

מירי רגב: לא, כדי לשמוע כמה כסף מוקצה.

<אריאל יוצר: אגיד, זה לא בעיה.

יעקב אשר: בשביל תמ"א 38 לא צריך את משרד האוצר.

<אריאל יוצר: עוד שתי דקות אסיים, רק שיתנו לי לדבר.

<אריאל יוצר: אנחנו מבינים שבשכונות מסוימות, ובכללן גם השכונות בדרום תל-אביב, צריך סיוע ממשלתי נוסף כדי לאפשר לפרויקט, לתמ"א 38, לקרות באותן שכונות.

ניצן הורוביץ: אבל תמ"א 38 לא רלוונטית למקומות האלה.

ניצן הורוביץ: לא נכון, אין כדאיות לתמ"א 38 בשכונות הללו.

<אריאל יוצר: אבל את הכדאיות אני מייצר.

<אריאל יוצר: בעיות ייחודיות בשכונות האלה, שלא קורות בשכונות אחרות, ואכן נדרשת התערבות ממשלתית שם, הן קודם כול העזרה לתושבים להתארגן ולהסכים ביחד על מה קורה אצלם בבניין.

מירי רגב: הם לא צריכים אותך כמגשר.

מירי רגב: תקשיב ותתייחס רק לסוגיה אחת:

מירי רגב: האם יש תקציב צבוע לטובת פרויקט שיקום שכונות בדרום תל-אביב?

<אריאל יוצר: זה המשפט הבא שלי.

מירי רגב: מצוין, אז תגיע ישר אליו.

<אריאל יוצר: זה קצת יותר מורכב.

<אריאל יוצר: דבר ראשון, מה שאמרתי, עזרה בהתארגנות, ודבר שני, אכן תוספת תקציבית מסוימת על מנת להגדיל את כדאיות התמ"א.

תמר זנדברג: תוספת של כמה כסף?

מירי רגב: כמה תקציב צבעתם לטובת פרויקט שיקום שכונות בדרום תל-אביב?

<אריאל יוצר: לא צבענו עוד תקציב כולל לתוכנית כי אנחנו עובדים עליה.

מירי רגב: אתם עובדים שיתמוטט בניין?

<אריאל יוצר: לא, אנחנו עובדים כדי בסוף להקצות כסף ציבורי בצורה יעילה ושקולה ולא לשלוף מספר.

<אריאל יוצר: אנחנו אכן עובדים על העניין הזה.

מירי רגב: מושכים את הכסף לחברה שבונה להשכרה, זה חשוב יותר עכשיו.

<אריאל יוצר: באתי לענות על שיקום שכונות.

<אריאל יוצר: אנחנו עובדים על מודל מסודר על-פיו נוכל לתת לשכונות שאכן נזקקות.

מירי רגב: כמה זמן אתם עובדים על המודל הזה?

<אריאל יוצר: אנחנו עובדים על המודל הזה בערך חודש.

מירי רגב: נזכרתם לפני חודש לעבוד על המודל?

<אריאל יוצר: הגיעה ממשלה חדשה, הונחו על שולחנה המון בעיות וזאת אחת מהם.

יפעת קריב: מה זה "נזכרנו"?

יפעת קריב: אתם הייתם 5 שנים קודם.

תמר זנדברג: אולי תפנו את מקומכם ואנחנו ביחד עם ש"ס ויהדות התורה נעשה את זה טוב יותר.

מירי רגב: מי הפרויקטור במשרד האוצר לטובת שיקום שכונות דרום תל-אביב?

<אריאל יוצר: אין פרויקטור.

<אריאל יוצר: זה בתחום סמכותי.

מירי רגב: אתה רוצה להוסיף משהו, מנכ"ל משרד הבינוי והשיכון?

<שלמה בן אליהו: כן.

<שלמה בן אליהו: אסביר.

<שלמה בן אליהו: אכן תקציב שיקום שכונות לכלל הארץ הוא תקציב קטן, וראינו שאי אפשר לממש את התקציב הזה ולתת סיוע לכל השכונות.

<שלמה בן אליהו: אמרנו: בואו נראה איך אפשר לעשות משהו אחר.

<שלמה בן אליהו: אם התקציב של שיקום שכונות נכון להיום הוא כ-15 מיליון שקל, 10 מיליון שקל לכל הארץ ו-5 מיליון שקל לאתיופים, הצענו ביחד עם משרד האוצר לעשות איגום תקציבי, בסדר גודל של 100 מיליון שקל, והכסף ילך לפרויקטים, לתמרץ יזמים כדי שהעניין יהיה כלכלי באזורים כמו דרום תל-אביב.

<שלמה בן אליהו: זה לא בשביל שהיזם יגיד: אני עושה תמ"א 38, בשביל זה לא צריך אותי, הוא יכול לעשות בעצמו את החישוב הכלכלי ולראות אם זה טוב לו או לא טוב לו.

<שלמה בן אליהו: אבל מאחר ואנחנו יודעים שיש סיכוי שהוא ימצא בתחשיב הכלכלי שזה לא כלכלי עבורו אנחנו ניתן לו סיוע כספי.

<שלמה בן אליהו: איך קובעים את המתכונת, איך נותנים את הסיוע כך שזה לא ייכנס לכיס שלו אלא באמת יגרום לכך שהפרויקט יהיה כלכלי – אנחנו דנים כרגע כדי לבנות את זה במתכונת חדשה.

מירי רגב: מתי אתה כמנכ"ל משרד הבינוי והשיכון הולך להכריז על דרום תל-אביב כפרויקט שיקום שכונות?

<שלמה בן אליהו: אני לא מכריז על דרום תל-אביב.

<שלמה בן אליהו: אני הולך לעשות דבר כזה: אחרי שיסיימו את קביעת הטכניקה של העבודה ואת התקצוב אנחנו צריכים לעשות בעצם תעדוף, לאן הולכים 100 מיליון השקלים הללו.

<שלמה בן אליהו: אני מניח שחלק מן השכונות שייקלטו בפרויקטים האלה יהיו בדרום תל-אביב כי שם זה יותר כלכלי מאשר בירוחם.

מירי רגב: מתי יוחלט על התעדוף?

<שלמה בן אליהו: אני מניח שלקראת השלב שנכין את תוכנית העבודה, בנובמבר-דצמבר.

ניצן הורוביץ: באיזה היקף מדובר?

<שלמה בן אליהו: מדובר על כל הארץ בהיקף של 100 מיליון שקל.

ניצן הורוביץ: מה החלק של תל-אביב?

<שלמה בן אליהו: אחרי שנעשה את התעדוף, זאת אומרת נקבע אילו שכונות נכנסות לפרויקט הזה ובאילו סדרי גודל וכמה לתת לכל מבנה ומבנה, תלוי בסוג המבנים, אז נוכל לדעת כמה יוצא לדרום תל-אביב.

<שלמה בן אליהו: אי אפשר להגיד כרגע מה ייצא בדרום תל-אביב לפני שקבענו את תוכנית העבודה.

<קריאה: איך תפתור את בעיית התשתיות?

מירי רגב: סליחה, אתה לא בזכות דיבור.

מירי רגב: רחל שגיא ואחר-כך חברת הכנסת תמר זנדברג.

<רחל שגיא: אני ממלאת מקום מנהלת אגף שיקום שכונות חברתי ופיזי במשרד הבינוי והשיכון.

<רחל שגיא: אני רוצה להשלים את התמונה בתחום החברתי.

<רחל שגיא: התחום החברתי מטופל על-ידי מספר משרדים – משרד החינוך, משרד הרווחה, משרד הבריאות, משרד העלייה והקליטה ומשרד הבינוי והשיכון.

<רחל שגיא: לפני 8 שנים כאשר היתה החלטה להשהות את הטיפול לא היתה עדיין בעיה של כניסה מסיבית של אנשים, ואני מבינה שהמצב מאז מאוד-מאוד השתנה, המצב של השכונות באמת הורע.

<רחל שגיא: התקציבים של המשרדים השותפים עדיין ממשיכים להיות מופעלים על-ידי המערכת של שיקום שכונות.

<רחל שגיא: הקמנו שם מרכז רציני מאוד לנוער ומרכז לגיל הרך.

מירי רגב: פחות חשוב לנו כרגע מה הקמתם כי הבנתי שהבירוקרטיה כאן משחקת תפקיד.

מירי רגב: זה לא מעניין אותנו.

<רחל שגיא: היו פעולות ועד היום יש פעולות.

מירי רגב: מצוין, פעולות מדהימות יש שם.

מירי רגב: מתי ביקרת לאחרונה בדרום תל-אביב?

<רחל שגיא: לא מזמן, לפני 3 חודשים.

מירי רגב: דעתך נוחה ממה שקורה שם?

<רחל שגיא: לא, המקום שם מזעזע.

מירי רגב: את כאחראית על שיקום שכונות צריכה "להפוך שולחן" למנכ"ל ולשר כדי שדרום תל-אביב תקבל עכשיו עדיפות.

<רחל שגיא: עשינו מיפוי מחודש של השכונות לצורך תעדוף.

<רחל שגיא: כפי שאתם יודעים, התקציבים שלנו קטנים ואנחנו חייבים לעשות תעדוף.

<רחל שגיא: שכונות תל-אביב נשארו עדיין הכי חזקות ביחס לשכונות האחרות של השיקום, הן יצאו הכי גבוהות במדד.

תמר זנדברג: תמיד יש גרוע יותר.

מיכל רוזין: השאלה מי קובע את המדד ומה הוא מכיל.

<רחל שגיא: המדד הוא לפי נתוני הלשכה המרכזית לסטטיסטיקה לשנים 2010-2011.

מיכל רוזין: אבל הוא לא מתחשב במצב ה- - -

<רחל שגיא: נכון, ולכן ייתכן שצריכה להיות התייחסות מיוחדת.

<רחל שגיא: היום יש 230,000 שקל לשכונות.

מירי רגב: תודה רבה, אני אחזור אליך.

<ארנון גלעדי: היא אומרת ש-230,000 שקל מושקעים בפרויקטים חברתיים ל-20,000 תושבים.

<רחל שגיא: לא, רק לכפר שלם, לא לכל השכונות.

<ארנון גלעדי: ל-40,000 תושבים.

מירי רגב: הבנתי מה קורה פה.

<שלמה בן אליהו: כמה עיריית תל-אביב משקיעה בכפר שלם?

<ארנון גלעדי: אתה יודע כמה עיריית תל-אביב השקיעה רק בנושא החינוך והרווחה?

<קריאה: בגלל זה אנחנו רוצים להחליף את ראש העירייה.

<ארנון גלעדי: אני מציע לך, אדוני המנכ"ל, באמת לנתק את עצמך לרגע מן ההוויה שבה אתם נמצאים בקטע הפיזי ולהתחיל להבין את הבעייתיות.

<ארנון גלעדי: אתה מדבר על דברים שרחוקים ממש כמזרח ממערב.

<ארנון גלעדי: כאשר אתה מדבר על השקעה בתמ"א 38, השקעה מתוך ה-100 מיליון שקל בכל הארץ, הלא בכל ירוחם אי אפשר לקדם תמ"א 38, בבית-שאן אי אפשר לקדם תמ"א 38 בכל העיר.

<ארנון גלעדי: אתה רוצה לפזר את הכסף בכל הפריפריה?

<ארנון גלעדי: אז מה יישאר בסופו של דבר?

<שלמה בן אליהו: אני חושב שבצעקות לא בונים עיר.

<שלמה בן אליהו: עיריית תל-אביב מספיק חזקה בכדי לשפר תשתיות בדרום תל-אביב.

<אריק שוע: לשאלתך, 1.3 מיליארד שקל.

תמר זנדברג: יש מאבק בין משרד הבינוי והשיכון ובין עיריית תל-אביב, והתושבים בתווך.

<שלמה בן אליהו: עיריית תל-אביב מספיק חזקה כדי לשפץ תשתיות בדרום תל-אביב.

<ארנון גלעדי: היא עושה את זה יום-יום.

<שלמה בן אליהו: היא לא צריכה את משרד הבינוי והשיכון לצורך זה.

<שלמה בן אליהו: מי שצריך את משרד הבינוי והשיכון זה הפריפריה.

<שלמה בן אליהו: אתם לא צריכים את משרד הבינוי והשיכון.

<ארנון גלעדי: 50,000 מסתננים נכנסו לאזור.

<ארנון גלעדי: בושה שמנכ"ל משרד ממשלתי מדבר בצורה כזאת.

<ארנון גלעדי: 50,000 נכנסו לאזור שיש בו 20,000 תושבים.

<ארנון גלעדי: על מה אתה מדבר?

<שלמה בן אליהו: עיריית תל-אביב גובה מספיק ארנונה ויש לה מספיק יכולת לעזור בדרום תל-אביב, היא לא צריכה את משרד הבינוי והשיכון.

<ארנון גלעדי: זאת בדיוק הבעיה.

<ארנון גלעדי: הוא יושב שם בנוח זחוח כאשר יש לו רק התייחסות אחת: יש כסף או אין כסף.

<ארנון גלעדי: אתה לא מבין את הבעייתיות, אתה לא מודע לבעייתיות.

<ארנון גלעדי: אתה מנותק מהמציאות.

מירי רגב: אני מבקשת שקט.

מירי רגב: חברת הכנסת זנדברג, בבקשה.

מירי רגב: אל תחזרי על דברים, בבקשה.

תמר זנדברג: תודה, גברתי יושבת-הראש.

תמר זנדברג: קודם כול, אני מצטרפת לדבריך, בתמיהה שהיא גם תרעומת, בשם כל הוועדה, על כך שראש עיריית תל-אביב לא הגיע לדיון ואף פעם לא מגיע לדיונים.

תמר זנדברג: בתור חברת מועצה לשעבר אני רוצה להגיד שראש העירייה המון פעמים אומר ומשתמש בטיעון שהאחריות נמצאת בכנסת ובממשלה, אבל כאן בכנסת ובממשלה כשמקיימים דיון ייעודי וייחודי הוא לא מופיע.

תמר זנדברג: אני מקבלת בברכה את ארנון גלעדי, ידידי, המשנה לראש עיריית תל-אביב-יפו.

תמר זנדברג: כאן אני עוברת לחלק של המדינה והממשלה.

תמר זנדברג: לצערי בחלק מן הדיון היה כאן, קצת בבדיחות הדעת, איזה ריח בחירות, מכל מיני צדדים.

תמר זנדברג: שמענו כאן "עקיצות" בין המפלגות השונות בתוך הקואליציה במקום להתייחס באמת לנושא כנושא משברי, ואני מסכימה מאוד עם נציגי דרום תל-אביב.

תמר זנדברג: אני גם גרה בתל-אביב ונוהגים להאשים אותנו שאנחנו חיים ב"מדינת תל-אביב".

תמר זנדברג: אני מודיעה לכם באחריות שבתל-אביב קיימת מדינת דרום תל-אביב, שהיא מדינה בקריסה, היא מדינה במשבר.

תמר זנדברג: מדינת ישראל היא שאחראית על המדינה הזאת.

תמר זנדברג: אין פלא – מה קרה ב-10 השנים האחרונות?

תמר זנדברג: כאן אני מתייחסת לדיון הקודם שקיימנו, לגבי הניסיון לקשור את נושא חוק עוקף בג"ץ המסתננים וכולי.

תמר זנדברג: בואו נסתכל מה קרה ב-10 השנים האחרונות, חברות וחברים.

תמר זנדברג: ממשלת נתניהו קיצצה את פרויקט שיקום השכונות כמעט לאפס, ביטלה את טיפות החלב, עבודה סוציאלית אין, חוק הדיור הציבורי בפשיטת רגל ועכשיו מתפלאים איך זה שדרום תל-אביב קורס.

תמר זנדברג: המקום הראשון שצריך את שירותי הרווחה, הבריאות, הדיור והחינוך – המדינה משכה ממנו ידיה כמעט לחלוטין ועכשיו אנחנו מתפלאים: "אוי, אוי, אוי, המקום בקריסה".

תמר זנדברג: אז בואו ניטול קורה מבין עינינו, כפי שאומרים.

תמר זנדברג: הקריאה הראשונה שצריכה להדהד כאן בשולחן היא: יוחזר פרויקט שיקום השכונות בריש גלי, או בשי"ן גלי, לדרום תל-אביב.

תמר זנדברג: אנחנו רוצים לדעת כמה כסף יוקצה בשנת 2014 לדרום תל-אביב לשיקום השכונות, כאשר ההפרדה שנעשית כאן בין התשתית הפיזית לתשתית החברתית היא הפרדה מלאכותית.

תמר זנדברג: כאשר הרחובות מוצפים מים בשכונת הארגזים עם הגשם הראשון והילד ידלג מעל הנהר בשביל להגיע לבית-ספר, אז אין הבדל בין תשתית פיזית לתשתית חינוך.

מירי רגב: הלוואי והיה לנו נהר.

מירי רגב: ..

מירי רגב: היינו עושים סביבו פארק.

<עובד חוגי: הביוב.

תמר זנדברג: כאשר אין דיור ציבורי וכאשר משפחות מפונות מן הבתים שלהן, ומצד שני הן שומעות שבמקומות אחרים נבנה דיור בכסף ציבורי, רק מה לעשות, זה מעבר לקו הירוק ולא כאן בתל-אביב, אז בטח ובטח.

תמר זנדברג: אני מציעה לוועדה שתצא מכאן קריאה להציע סכום כסף מכובד ורציני שיוקצה השנה, בשנת 2014, כדי לפתור את המשבר החריף בדרום תל-אביב עכשיו.

תמר זנדברג: תודה.

מירי רגב: תודה רבה.

מירי רגב: חבר הכנסת דוד צור, בבקשה.

דוד צור: אני חושב שזה כן קשור לדיון הקודם.

דוד צור: אני מרגיש לא נוח עם הדיון הזה, מן הסיבה שאנחנו כנסת ישראל, אנחנו לא כנסת תל-אביב.

דוד צור: אנחנו דנים פה בבעיית דרום תל-אביב כאשר לדעתי הבעיה היותר קשה בדרום תל-אביב היא קודם כול למצוא את הפתרון הנדרש כדי לפתור את מצוקת התושבים, את הבעיה החברתית הקשה שנוצרה שם.

דוד צור: אחרי זה בפאזה השנייה צריך לבוא עם שיקום שכונות, כי במצב היום לדבר על שיקום שכונות בדרום תל-אביב אני לא בטוח שהוא הדבר הנכון.

דוד צור: באשקלון ובדימונה ובירוחם ובקריית מלאכי ובקריית גת אני מניח שפרויקט שיקום השכונות לא פחות נדרש.

דוד צור: נכון, תל-אביב היא עיר חזקה שיכולה- - -

מירי רגב: בלי להיכנס לסיפור המשברי, אבל בשיקום שכונות מדובר על כלל הארץ.

דוד צור: אני חושב שקודם כול צריך לפתור את הבעיה המשברית המאוד מציקה בדרום תל-אביב וזה חלק מהדיון שערכנו קודם, ולאחר מכן לפתור את בעיית שיקום השכונות.

מירי רגב: יש לך איזו הצעה נקודתית בעניין הזה?

דוד צור: כן.

דוד צור: אני חושב שצריך לשמוע באחד הדיונים הקרובים על תוכנית שיקום השכונות בכלל בארץ, ואיך דרום תל-אביב משתלבת בתוך הדבר הזה.

מירי רגב: אתה רוצה לשמוע על האין-שיקום-שכונות בכל הארץ.

דוד צור: שמענו את נציג משרד האוצר אומר שכן יש הליכה לכיוון העניין הזה.

דוד צור: לא צריך לקחת רק את הפריזמה הצרה הזאת.

דוד צור: משפט אחרון למנכ"ל משרד הבינוי והשיכון, למרות שאני מסכים אתך כתושב תל-אביב ואני מכיר את המצוקות ואת הבעיות של תל-אביב ואת החוזק של תל-אביב.

דוד צור: הבעיה שנוצרה בדרום תל-אביב היא לא בעיה שאפשר להשית אותה על פתחו של ראש העירייה.

דוד צור: הדיון הזה חייב להתקיים אחרי הבחירות.

דוד צור: לא נוח לי עם תעמולת הבחירות שנעשית פה באופן מוסווה.

מירי רגב: לא עושים שום תעמולת בחירות.

דוד צור: אני לא מדבר עליך.

דוד צור: אני מדבר גם על ידידי ממרצ.

דוד צור: יש פה מועמד לראשות עירייה, שאני מכבד אותו מאוד.

מירי רגב: הוא חבר כנסת והוא ידבר עניינית.

דוד צור: ויש פה עוד שליח של מועמד.

מיכל רוזין: ראש העירייה הוזמן.

מיכל רוזין: אין פה הטיה.

דוד צור: אני חושב שהדיון הזה יכול להתקיים אחרי הבחירות לרשויות המקומיות.

מירי רגב: תודה רבה.

מירי רגב: עובד חוגי, תושב השכונה ופעיל מאוד בכל הסוגיות הנ"ל, ולאחר מכן חן שרעבי ודוד דהן וחבר הכנסת ניצן הורוביץ.

מירי רגב: בבקשה.

<עובד חוגי: שלום לכולם.

<עובד חוגי: אני מסכים עם דבריך.

<עובד חוגי: תראו, פרויקט שיקום שכונות כשל ונכשל עם החותמת.

<עובד חוגי: קודם כול, ההתנהלות.

<עובד חוגי: אין לי הרבה שנות לימוד, יש לי בסך הכול 8 שנות לימוד, אבל 52 שנות לימוד מהרחוב.

<עובד חוגי: מה משרד הבינוי והשיכון היה עושה בפרויקט שיקום שכונות?

<עובד חוגי: היו לוקחים תקציבים של 50-100 מיליון שקל, יש 230-240 שכונות ברחבי מדינת ישראל, והיו מחלקים את ה-100 מיליון הללו ל-230 שכונות.

<עובד חוגי: זאת אומרת, כל שכונה היתה מקבלת צבע על הקיר ו"יש לנו פרויקט שיקום שכונות".

<עובד חוגי: זה הבלוף הגדול.

<עובד חוגי: לא היה סדר בנושא הזה.

<עובד חוגי: אם אתם רוצים באמת לשקם שכונות, צריך ליצור תיק ממשלתי – יש הרבה שרים בלי תיק – ולומר לשר: אתה מלכד את הכול, אתה נכנס לנושא.

<עובד חוגי: שיקום שכונות זה לא רק לצבוע בניינים מבחוץ ולרצף מדרכות.

<עובד חוגי: זה חינוך, זה רווחה, זה מתנ"סים, זה מכלול שלם.

<עובד חוגי: עוד דבר, אתם מדברים על שיקום שכונות.

<עובד חוגי: אני יודע שכדי לשקם שכונה צריך להביא אוכלוסייה חזקה יותר, לא חלשה יותר.

<עובד חוגי: מה קרה לנו בדרום תל-אביב במשך עשרים השנים האחרונות?

<עובד חוגי: היתה תקופה שהמשת"פים – לאן הביאו אותם?

<עובד חוגי: לדרום תל-אביב, לשכונת שפירא, לשכונת התקווה וליפו.

<עובד חוגי: בינינו, חייבים לקבל אותם, חס וחלילה אין לי שום טענה.

מירי רגב: הבנתי שעכשיו יש שם הרבה אוכלוסייה חרדית של חוזרים בתשובה.

<עובד חוגי: רק רגע.

<עובד חוגי: זאת היתה אוכלוסייה חלשה.

<עובד חוגי: אין בעיה, קיבלנו אותם, לא היה ועד פעולה נגדם וחיבקנו אותם.

<עובד חוגי: לאחר מכן הביאו עובדים זרים.

<עובד חוגי: עוד פעם, איפה שמו אותם?

<עובד חוגי: בדרום תל-אביב.

<עובד חוגי: לאחר מכן היתה מעין תנופה, שפתאום ראו חבר'ה צעירים מתחילים להגיע לשכונה, ראו שהשכונה פתאום מתחילה לעלות, ואז קיבלנו את גל המסתננים.

<עובד חוגי: שום כסף לא יעזור אם לא ידאגו קודם כול להוציא משם את המסתננים ולא לרכז אותם באותו מקום.

<עובד חוגי: תשקיעו לא מיליארד שקל אלא כמה מיליארדי שקל שאתם רוצים – זה לא יעזור.

<עובד חוגי: לדעתי חייבים לטפל בזה, אבל עוד פעם, זה צריך להיות מרוכז במשרד אחד, שיהיה ראש אחד.

<עובד חוגי: כי מה קורה?

<עובד חוגי: הייתי בכמה ועדות.

<עובד חוגי: בוועדת החינוך נאמר שזה לא שייך למשרד החינוך, אבל זה גם לא שייך ללוז של משרד התחבורה, זה לא שייך למשרד הבינוי והשיכון, לא שייך למשרד האוצר.

<עובד חוגי: בהמשך לדיון הקודם, לדעתי קודם כול צריך לדאוג, בד בבד לשיקום השכונה, גם לראות איך מפזרים את כל המסתננים שנמצאים שם.

מירי רגב: תודה.

מירי רגב: חן שרעבי, ממש בקיצור, אתה לא הולך לקרוא את כל הדפים האלה.

מירי רגב: שני משפטים אם יש לך תוספת, לאחר מכן חבר הכנסת ניצן הורוביץ ואנחנו מסכמים את הקטע הזה ועוברים לנושא הפליטים.

<חנניה שרעבי-שוקר: אני גר בנווה שאנן.

<חנניה שרעבי-שוקר: כאשר מדברים על הבעיה בדרום תל-אביב – זה נווה שאנן.

<חנניה שרעבי-שוקר: נווה שאנן מעולם לא נכללה בשיקום שכונות.

<חנניה שרעבי-שוקר: אני סטודנט ואני לא זכאי למלגה, וכך גם תושבים אחרים.

<חנניה שרעבי-שוקר: עיריית תל-אביב קבעה שנותנים 10,000 שקל לסטודנטים מאוניברסיטת תל-אביב.

<חנניה שרעבי-שוקר: אשכנזים שבאים לדרום תל-אביב מקבלים 10,000 שקל ואילו אנחנו לא.

מירי רגב: לא הבנתי.

<חנניה שרעבי-שוקר: יש מלגות לסטודנטים בסך 10,000 שקל ואילו אנחנו, תושבי השכונה, לא מקבלים אותן.

מירי רגב: רק לאשכנזים?

<חנניה שרעבי-שוקר: כן.

<חנניה שרעבי-שוקר: כך זה באוניברסיטת תל-אביב.

מירי רגב: סטודנטים ספרדים לא מקבלים?

<עובד חוגי: הוא מתכוון לאלה שמגיעים מהצפון.

<ארנון גלעדי: זה 12,000 שקל, וגם הוא זכאי לקבל.

<חנניה שרעבי-שוקר: זה לא מיועד לתושבי השכונה.

מירי רגב: אתם רוצים שנתחיל להוציא אנשים?

מירי רגב: אני מפנה את השאלה לאריק שוע.

מירי רגב: חשבתי שאת ההפרדה בין אשכנזים וספרדים השארתי בשכונת הרכבות בקריית גת, מסתבר שלא.

מירי רגב: האם שמעתי נכון את מה שאמר פה חן שרעבי, שסטודנטים ספרדים לא מקבלים מלגות ואשכנזים שמגיעים לדרום תל-אביב מקבלים מלגות?

<אריק שוע: ברור לך שאין פה אפילו קמצוץ של אמת במה שנאמר.

<אריק שוע: גם לגבי שאלתו של חן שרעבי, הוא פנה אליי בנושא הזה כאשר ריכזתי את המחלקה לשיקום שכונות בעיר, לפני 4 שנים, והפניתי אותו לקרן מלגות עירונית נוספת שיכולה לדון בעניינו ולתת לו מלגה.

<חנניה שרעבי-שוקר: אני רוצה לכל הסטודנטים בתל-אביב.

מירי רגב: אולי הוא לא מתאים למלגה כי הוא לא עבר את הסלקציה אצלכם.

<אריק שוע: חברת הכנסת רגב, אני יכול לומר לך שמספר הסטודנטים תושבי השכונות הוכפל.

<אריק שוע: אני תושב שכונה לשעבר, גדלתי בשכונת התקווה.

<אריק שוע: מספר הסטודנטים בשכונות הדרום הוכפל ב-4 השנים האחרונות כתוצאה מעידוד מלגות שאנחנו משקיעים שם.

תמר זנדברג: השאלה האם המלגות מיועדות גם לתושבי השכונה הקיימים או רק לאלה שבאים לשכונה מן החוץ.

<חנניה שרעבי-שוקר: תושבי השכונה לא מקבלים מלגות.

<אריק שוע: אני מדבר על תושבי שכונות הדרום.

<ארנון גלעדי: רק לסבר את האוזן, עיריית תל-אביב, ביחד עם אוניברסיטת תל-אביב ומכללת תל-אביב, הקימה קרן מלגות בסך 12 מיליון שקל לסטודנטים.

<ארנון גלעדי: זה לא נבחן על-פי צבע או על-פי גוון או על-פי עדה, ומיועד גם לתושבי השכונות שגרים באותם אזורים.

<ארנון גלעדי: זה מתוך מגמה שהסטודנטים יבואו לגור באזור התחנה המרכזית, שכונת התקווה ופאתי יפו, כולל תושבי אותן שכונות שיכולים לקבל מלגות.

מירי רגב: תציגו כמה מלגות חילקתם ולמי חילקתם מלגות.

<ארנון גלעדי: תקבלי את הרשימה, אם תרצי.

<ארנון גלעדי: יש שם גם מספר רב של ספרדים.

<חנניה שרעבי-שוקר: הרעיון כאן, שהם מביאים אנשים מבחוץ.

<חנניה שרעבי-שוקר: אנחנו, תושבי השכונה, אם יש לכם 10,000 – תביאו לנו, תושבי השכונה הגרים שם.

<אריק שוע: מתי בפעם האחרונה הגשת בקשה לקרן תל-אביב?

<אריק שוע: ביקשתי ממך לפני 4 שנים לעשות את זה.

<אריק שוע: מתי עשית את זה?

<חנניה שרעבי-שוקר: אתם רוצים ניירת רבה.

<חנניה שרעבי-שוקר: תביאו לכולם.

מירי רגב: תודה רבה.

מירי רגב: חבר הכנסת ניצן הורוביץ, בבקשה.

ניצן הורוביץ: קודם כול, גילוי נאות.

ניצן הורוביץ: כן, אני מתמודד על ראשות עיריית תל-אביב מול רון חולדאי, אבל גם כשלא התמודדתי הוא לא היה בדיונים האלה.

ניצן הורוביץ: אני לא זוכר מתי ב-5 השנים האחרונות הוא בא אי-פעם לכנסת בדיון על תל-אביב או לא על תל-אביב.

מירי רגב: דווקא בגלל שניצן הורוביץ נמצא פה רון חולדאי היה צריך להיות פה, רק כדי להראות שאכפת לו יותר מתושבי דרום תל-אביב, רק בשביל זה הוא היה צריך להיות פה.

ניצן הורוביץ: ניחא, הבחירות יהיו בקרוב, בעוד שבוע מצביעים.

ניצן הורוביץ: ארנון גלעדי, אתה יודע כמה ראשי ערים אחרים כן באים לכנסת הזאת ודופקים פה על שולחנות ועושים מהומות כשצריך?

ניצן הורוביץ: הוא לא בא מעולם.

ניצן הורוביץ: אני חושב שזה דבר שצריך להיאמר.

ניצן הורוביץ: דבר שני, יש פה שני עולמות מקבילים.

ניצן הורוביץ: נציגי משרדי הממשלה מדברים על שיפוצים חיצוניים, על עניינים של מבנים, אם זה צבע או שפריץ או חיזוקים או דברים כאלה, ופה תושבי השכונות מדברים על כל המערך של הרווחה והחינוך ואיכות החיים בשכונה.

ניצן הורוביץ: זה כאילו שני עולמות מקבילים שלא נפגשים.

ניצן הורוביץ: ברור שההתמודדות עם מה שקורה בדרום תל-אביב קשורה גם לעשרות אלפי אנשים שהונחתו על השכונות הללו בשנים האחרונות בלי שום תשתית.

ניצן הורוביץ: כאשר אוטובוסים פורקים יום אחר יום אנשים בגינת לווינסקי, יום אחר יום, בשכונות שממילא לא היו חזקות וממילא היו בהן גם בעיות קודם, לא צריך להיות מומחה כדי להבין שנוצרת שם מצוקה בלתי נסבלת.

ניצן הורוביץ: באמת אני מבין את תושבי השכונות שאומרים: למה הביאו את האוטובוסים האלה לדרום תל-אביב ולא לגן האם בחיפה או גן המושבה בירושלים או לא יודע איפה?

ניצן הורוביץ: למה בגינת לווינסקי?

ניצן הורוביץ: כי שם יש תחושה של שטח הפקר, ששם, כפי שאמר עובד חוגי, בהתחלה הביאו את אלה, אחר-כך את אלה, כל הקבוצות שלא יודעים מה לעשות איתן מביאים אותן לדרום תל-אביב, שיתמודדו התושבים.

ניצן הורוביץ: המענה של הממשלה הוא עם דברים, סליחה אדוני המנכ"ל, באמת פעוטים, אפילו מגוחכים.

ניצן הורוביץ: ופה יש בעיות.

ניצן הורוביץ: אתה אומר שעיריית תל-אביב היא עירייה חזקה ואני מסכים אתך, ואני בא בביקורת קשה ביותר על רון חולדאי, על ההזנחה מבחינתו.

ניצן הורוביץ: אבל אני גם בא בביקורת עליכם.

ניצן הורוביץ: הסיפור בדרום תל-אביב הוא לא רק בעיה של העיר תל-אביב ושל עיריית תל-אביב.

ניצן הורוביץ: עיריית תל-אביב לא הזמינה את האנשים האלה ולא ביקשה שיביאו אותם לשכונות דרום תל-אביב.

ניצן הורוביץ: כאשר מביאים לעיר, גם עיר חזקה, ולחלק מן העיר שהוא לא חזק בכלל, עשרות אלפי אנשים, בלי תשתית, ונגרמות לעיריית תל-אביב הוצאות כבדות ביותר בגין הטיפול באנשים האלה, הוצאות כבדות ביותר, שהיא לא מקבלת עליהן שיפוי מהממשלה, אני מצפה מנציגי הממשלה, גם מנציג משרד האוצר וגם ממך, לבוא עם משהו קצת יותר רציני.

מירי רגב: אל תדאג, אנחנו נכפה עליהם.

ניצן הורוביץ: לסיכום, אני לא רוצה לשאת כאן נאום, אבל אם אומר נציג משרד האוצר שהם עובדים על העניין רק במשך חודש – הרי הבעיה בתל-אביב נמשכת זמן רב.

<שלמה בן אליהו: לא עובדים על עניין תל-אביב.

ניצן הורוביץ: אבל בדרום תל-אביב זה עיקר הבעיה.

ניצן הורוביץ: בקיצור, מירי רגב, טוב שאת עורכת את הדיון.

ניצן הורוביץ: תעקבי אחרי העניין הזה, כי להגיד "אנחנו עובדים על זה חודש" זה קצת לעשות צחוק מן הוועדה.

מירי רגב: מיכל רוזין, את רשומה לדיון, אבל תדברי בחלק הבא של הדיון כי לא כולם יוכלו לדבר עכשיו.

<שלמה בן אליהו: אני מבקש, אם אפשר, לענות תשובה.

<שלמה בן אליהו: במתכונת הרגילה שבה עבדנו עד היום לא היה סיכוי שניכנס לטפל בשכונות הדרומיות של תל-אביב, לא היו נכנסים לשם, זה לא נכנס לקריטריונים שלנו.

<שלמה בן אליהו: יש לנו מספיק שכונות בפריפריה שהן חלשות יותר מן השכונות שנמצאות בדרום תל-אביב, נקודה.

<שלמה בן אליהו: אנחנו גם לא מטפלים בתשתיות, אין תפקידנו לטפל בתשתיות.

<שלמה בן אליהו: אנחנו מטפלים רק בבינוי.

<שלמה בן אליהו: אתה מדבר אתי כרגע כנציג – אני לא נציג הממשלה.

<שלמה בן אליהו: אני מנכ"ל משרד הבינוי והשיכון.

מירי רגב: אני לא פותחת פה דיון ביניכם.

מירי רגב: תוכלו לדבר אחר-כך.

מירי רגב: יש לנו עוד דיון.

מירי רגב: נסכם את כל הדיון אחר-כך.

<שלמה בן אליהו: אבל במתכונת החדשה שאנחנו הולכים לייצר ביחד עם משרד האוצר, ואנחנו עושים את זה יד ביד, יש סיכוי שהפרויקטים של דרום תל-אביב ייכללו כי הערך הכלכלי שם יותר גבוה.

מירי רגב: אנחנו מודים לכם.

מירי רגב: מזל שיש ערך כלכלי.

מירי רגב: אם לא, לא היינו בונים את הנגב.

מירי רגב: הרי אם היינו מסתכלים על הכול דרך ההיבט של הגרוש הנגב לא היה נבנה.

מירי רגב: חברים, אני רוצה לסכם את הדיון.

מירי רגב: התשובות ששמענו פה לא רציניות.

מירי רגב: אני מצפה ששר הבינוי והשיכון ויושב-ראש הקבינט הלאומי, שר האוצר, לא ישנו בלילה עד שלכל אחד במדינה הזאת תהיה יכולת לישון כראוי ולגור כראוי בבית ראוי.

מירי רגב: המצב בדרום תל-אביב לא די לטפל בו בחודש האחרון.

מירי רגב: היה צריך להתעורר הרבה לפני ולראות איך אזרחי המדינה, שהם לא אזרחים סוג ב', למרות שאולי רון חולדאי חושב כך, אזרחים סוג א' שמשלמים מסים, שהולכים לצבא, שעושים מילואים, זקוקים לקבל את מה שמגיע להם, אם זה בפיזור אוכלוסייה.

מירי רגב: כל משרדי הממשלה היו צריכים להגיד איך הם מסייעים לתושבי דרום תל-אביב.

מירי רגב: אולם זה לא נהיה באופן יזום כי הכול זה בירוקרטיה.

מירי רגב: הבירוקרטיה היא הדבר ולא המטרה החשובה, האנשים לא מעניינים, הבירוקרטיה חשובה, מה כלכלי ומה לא כלכלי.

מירי רגב: אם הכול היה כלכלי לא היו בונים את המדינה הזאת.

מירי רגב: לא בונים את המדינה הזאת על כלכלה, בונים את המדינה הזאת על ערכים, להחזיר לתושבים שלנו ולאזרחי המדינה ולתת להם לחיות בצורה מסודרת, איכותית ועם כבוד.

מירי רגב: לכן אני מבקשת, מנהלת הוועדה, שיוקם צוות בין-משרדי בנושא פרויקט שיקום שכונות דרום תל-אביב.

מירי רגב: הצוות הזה יכלול את נציגי משרד הפנים, משרד האוצר, משרד הבינוי והשיכון ומשרדים רלוונטיים אחרים.

<עובד חוגי: משרד הבריאות ומשרד החינוך.

מירי רגב: כמובן גם את תושבי דרום תל-אביב ועיריית תל-אביב, עם ראש העירייה הבא שייבחר על-ידי התושבים, שאני מאמינה שבוודאי יבוא לכנסת ותהיה לו הרבה אנרגיה להציג את החשיבות שהוא רואה בתושבי דרום תל-אביב.

מירי רגב: בעוד חודש אני רוצה לקבל התייחסות.

מירי רגב: אולי פעם ראשונה נראה גם את שר האוצר, יושב-ראש קבינט הדיור הלאומי, שיבוא ויציג בפנינו איך הוא רואה דיור בר-השגה, איך הוא רואה את הדיור הציבורי, איך הוא רואה את פרויקט שיקום שכונות, ביחד עם שר הבינוי והשיכון, איך הם רואים את המצוקות האמיתיות.

מירי רגב: נזמין אותם לכנסת, לא ביום עמוס, שלא יהיה להם תירוץ לא של קבינט ולא של דיון בחוץ-לארץ או באו"ם, כי כנראה הם שוכחים שהם נבחרו על-ידי תושבי המדינה הזאת.

מירי רגב: אז אנחנו נקיים דיון בתחילת נובמבר, בעזרת השם.

מירי רגב: נתאם את התאריך איתם מראש, שלא יהיו להם בעיות להגיע.

מירי רגב: יסבירו לנו מה קורה עם פרויקט שיקום שכונות.

מירי רגב: מגיעה לתושבי דרום תל-אביב התייחסות לא פחות מתושבי צפון תל-אביב, בואו נגיד.

מירי רגב: לא יותר חס וחלילה אבל לא פחות מתושבי צפון תל-אביב.

מירי רגב: דבר נוסף, עיריית תל-אביב תציג בתחילת נובמבר – לא נפריע לכם לבחירות, בכל זאת צריך להיבחר – את המלגות שניתנות לסטודנטים.

מירי רגב: למי מחלקים מלגות בשכונות?

מירי רגב: האם לתושבי השכונה?

מירי רגב: מה הקריטריונים?

מירי רגב: כמה תושבי שכונה קיבלו מלגות?

מירי רגב: כמה אנשים שהם לא תושבי שכונה קיבלו מלגות?

מירי רגב: האם אנחנו באמת מסייעים למי שגר שם?

מירי רגב: מאה אחוז, אנחנו רוצים לעודד אנשים לבוא לדרום תל-אביב, אבל אולי הם מקבלים את המלגה ועוזבים אחרי כמה שנים?

מירי רגב: בואו נבחן את השיקולים.

<אריק שוע: נשמח להציג את הנתונים.

<אריק שוע: אני מוכן גם להציג כרגע השקעה של 1.3 מיליארד שקל.

מירי רגב: מצוין, אני שמחה.

<חנניה שרעבי-שוקר: משקיעים בבלטות, לא באנשים.

מירי רגב: אני יודעת שאתם משקיעים, אבל מה שיקרה, כאשר יפול איזה בניין בדרום תל-אביב בגלל בעיה של חשמל, חס וחלילה, אז כל המדינה הזאת תתעורר, כולנו נתעורר, בדיוק כפי שקרה בשריפה באסון בכרמל.

מירי רגב: כדאי שנתעורר רגע אחד לפני.

מירי רגב: מי שצריך להיות היוזם של ההתעוררות הזאת, מי שצריך להיות היוזם של המאבק בעניין הזה הוא ראש עיריית תל-אביב.

מירי רגב: אני לא רואה אותו נאבק בעניין תושבי דרום תל-אביב.

<אריק שוע: צריך גם שינוי דיסקט במשרדי הממשלה.

<ארנון גלעדי: שינוי בעיקר במשרד הבינוי והשיכון.

מירי רגב: מאה אחוז, זה גם נכון.

מירי רגב: האדם היחיד שאני רואה בכל הדיונים כאן הוא ארנון גלעדי.

מירי רגב: אני יודעת שהוא מייצג את ראש העירייה אבל אתה יודע שיש הבדל בין המשנה ובין ראש העירייה.

מירי רגב: תודה רבה לכם.

מירי רגב: יוקם צוות מיוחד לנושא פרויקט שיקום שכונות בדרום תל-אביב.